
Prologi

Hyvyys ja pahuus

Hyvyys ja pahuus. Sitä kun miettii, ne kuulostavat aluksi kahdelta eri asialta. Hyvyys on sitä, että auttaa vanhuksen kadun yli, pelastaa jonkun hengen tai pelastaa kissan puusta.

Pahuus taas – niin kuin jotkut ajattelevat – on sitä, että pahoinpitelee jonkun, tappaa jonkun tai ryöstää jonkun. Eikö se ole jotain sellaista? Minä voin kertoa: hyvällä ja pahalla on paljon syvyyttä. Pahuus ei ole pelkkää pahuutta, eikä hyvyys valitettavasti ole pelkkää hyvyyttä. Voin sanoa, että pahiksilla, roistoilla, ”kusipäillä” tai miksi heitä ikinä kutsutaankaan, on aina ollut jokin syy olla paha. Eikä kaikilla ole edes pahaa lähtökohtaa pahuuteensa. Tai joillakin on, mutta ei kaikilla. Hitler oli paha ja tappoi miljoonia ihmisiä, mutta alun perin hän halusi vain parantaa kansansa oloja. Hänestä kuitenkin tuli kuin tulikin murhaaja.

Hyvyyden laita on melkein sama kuin pahuuden, mutta pienellä erolla. Harva hyvä kääntyy pahaksi, mutta hyvätkin osaavat tehdä pahaa – joskus tietämättään, joskus tietoisesti. Albert Einstein oli vain hyvä tiedemies, kunnes hän ja muut tiedemiehet keksivät tietämättään aseen, joka lopetti maailmanlaajuisen verilöylyn. Sama ase tappoi miljoonia ihmisiä ja aiheutti uusia verilöylyjä. Kuten huomaatte, hyvyys ei ole pelkkää hyvyyttä, eikä pahuus ole pelkkää pahuutta. Mistä sen tiedän? No, olen itse kokenut tuon kaiken. Kuka minä olen? Siviilielämässäni olen tutkija ja luennoitsija. Nimeni on Rauli Mäenharju, mutta kun roistot, murhaajat ja muut alamaailman pirut tulevat esiin aiheuttaen pelkoa, tuhoa ja kaaosta, silloin minä vedän punamustan naamioni kasvoilleni ja asetan mustan hatun päähäni. Silloin minusta tulee oikeuden ja heikompien ihmisten vartija. Alamaailman pahuuden viikatemiehenä nimeni on Red Bird, ja tämä on tarinani.




Ensimmäinen luku: Lapsuuden alku ja loppu

Alku. En ole koskaan oikeastaan miettinyt, millainen se oli. Harvoin minä sellaisia asioita pohdin, mutta ehkä voin kertoa, miten päädyin tähän tilanteeseen. Miten minusta tuli punamustassa maskissaan rikollisia, murhaajia ja alamaailman pomoja vastaan Tampereella taisteleva lintumies? Vastatakseni siihen, minun täytyy mennä alkuun – aivan alkuun.

Katsokaas, olin aluksi kuin kuka tahansa normaali lapsi. Tai ehkä en aivan. Isäni oli varakas tutkija, lakimies ja rakennussuunnittelija. Äitini taas oli tavallinen, työteliäs kotiäiti, joka hoiti minua vauvasta asti. Isästäni minulla on muistoja, paljonkin. Muistan, kuinka kävelimme isän kanssa kaupungilla ja suurin osa paikallisista tervehti häntä. He kättelivät, halasivat tai yrittivät tarjota jopa ryyppyä, mutta isä kieltäytyi aina kohteliaasti. Isäni oli Kalevi Mäenharju, työväen mies, joka työllisti monia rakennus- ja sähkömiehiä projekteillaan. Hän tuki aina työläisiä ja heikoimmassa asemassa olevia. Äitini oli Laura Mäenharju. Kuten sanoin, en tiedä hänestä paljoa muuta kuin sen, että hän tapasi isäni kouluvuosina, ja sen, kuinka leikimme usein ulkona hänen vahtiessaan minua.

Hän oli hyvä äiti. Kun näin painajaisia, huusin äitiä paikalle ja kerroin mitä olin unessa nähnyt. Äitini lohdutti minua sanoen: ”Pidän aina puoltasi, rakas lapseni.” Nukahdin noihin lohduttaviin sanoihin, mutta seuraavana aamuna löysin isäni itkemästä sohvalta. Kysyin, missä äiti on? Isä vastasi, ettei tiennyt, tulisiko hän koskaan takaisin. Hän oli vain kadonnut. Sen jälkeen en kuullut äidistäni mitään.

Hirveydet alkoivat toden teolla vasta vuosia myöhemmin. Olin kymmenen tai kahdentoista vanha, kun se tapahtui. Kävelin ystävieni Pihlan ja Samulin kanssa kaupungilla, kunnes näimme ryöstön. Pikkurikollinen oli lyönyt vanhempaa herraa vatsaan ja varastanut rouvan lompakon. Juuri kun varas juoksi ohitseni, nainen huusi apua. Päätin tehdä jotain. Juoksin varkaan perään, vaikka Pihla huusi nimeäni.

En kuullut heitä; tunsin vain pakottavaa tarvetta korjata vääryys, vaikkei asia minulle kuulunutkaan.

Kun saavutin varkaan, hän huusi minulle: ”Painu vittuun kolppi!” Se laukaisi minussa vihan. Huusin takaisin, etten lopeta ennen kuin lompakko on palautettu. Lopulta hyppäsin hänen kimppuunsa ja aloin hakata häntä raivolla. Jokin sumentui päässäni – kyky erottaa oikea ja väärä katosi hetkeksi. Tartuin maahan pudonneeseen puukkoon jolloin mies huusi kauhuissaan: ”Älä tapa, mä teen mitä sä haluut!”

Pysähdyin. Katsoin itseäni katulätäkön heijastuksesta. Näin pojan, joka oli tekemässä elämänsä suurinta virhettä. Laskin puukon, otin lompakon ja käskin miehen häipyä. Vein lompakon takaisin vanhalle rouvalle. Kun palasin ystävieni luo, Pihla sanoi: ”Olet sä aika hullu, mutta hyvällä tavalla! Tuolla toiminnalla sä vielä pääset pitkälle!”

”Vau, kiitti Pihla!” Vastasin vaatimattomasti ja lähdimme kotiin. Mutta juuri siitä alkoi elämäni kamalin tilanne.

Kävelin reippain mielin kotiin päin, aikeenani kertoa isälle päivän tapahtumista. Ajatus katkesi, kun näin tutun auton ajavan kovaa vauhtia pois kotini suunnasta. Se oli se sama rikollinen, jonka olin juuri kohdannut. Sydämeni alkoi lyödä tiheään. Juoksin kotiovelle ja näin olohuoneen lattialla isäni makaamassa verissään.

Polvistuin hänen viereensä. ”Mitä on tapahtunut?” huusin. Isä katsoi minua heikkona. ”Rauli, anteeksi että tässä kävi näin... Kyllä sä pärjäät, olet pärjännyt aina.” Samalla hetkellä tajusin hirvittävän totuuden: ampuja oli se sama mies, jonka ryöstön olin juuri estänyt! Mies oli seurannut minua tai tiennyt, kenen poika olin, ja kostanut isälleni.

”Isä, mun pitäisi kertoa sulle jotain...” yritin sanoa, mutta ennen kuin sain sanaakaan suustani, isä hiljeni. ”Isä? Isä, älä kuole! Isä!”

Huusin, mutta tajusin, ettei hän ollut enää täällä. Hän oli poissa. Hän oli kuollut.




Toinen luku: Syöksykierre

En osannut sinä päivänä ajatella muuta kuin sitä, miksen tehnyt toisin. Miksen tehnyt selvää siitä miehestä, kun minulla oli siihen mahdollisuus? Miksen iskenyt puukkoa häneen? Se olisi ollut väärin, mutta isäni olisi vielä hengissä, jos en olisi antanut sille miehelle armoa.

Olin pitkään poliisin huostassa sinä päivänä, kun isäni kuoli. Istuin aivan liikkumatta poliisiaseman tuolilla, katsoin lattiaan ja itkin.” Setäsi tuli hakemaan sinua”, poliisi sanoi. ”Kuule, on hirvittävää, mitä jouduit näkemään, mutta kaikki järjestyy vielä. Lupaan sen.”

Poliisi saattoi minut setäni Karin luokse. Muutaman päivän päästä oli edessä lähtö hautajaisiin. Istuin sängyllä hautajaispuku päälläni, kun Kari tuli huoneeseen. ”On aika lähteä, Rauli.” ”Tulen ihan kohta autolle”, vastasin hiljaa.

Kun olimme autossa, katsoin ikkunasta ulos ja kysyin: ”Miksen tehnyt toisin?” ”Mistä sinä puhut?” Kari kysyi hämmentyneenä. ” Se murhaaja... se oli se sama mies, jonka ryöstön estin aiemmin. Jos olisin tehnyt jotain muuta, kaikki olisi toisin. En vain pystynyt siihen, ja nyt isäni on poissa.” Rauli, et voinut tietää sitä. Kukaan ei voi tietää etukäteen, mitä tapahtuu. Se ei ole sinun syytäsi, eikä isäsi syytä. Syy on sen miehen. Sinä et osannut odottaa sellaista”, Kari sanoi vakaasti. ”Kaipaan häntä”, sanoin. ”Niin minäkin, niin minäkin”, Kari huokaisi.

Hautajaisissa näin paljon ihmisiä, joita en tuntenut, mutta he tunsivat isäni. Monet esittivät osanottonsa. Eräs isän työtovereista sanoi: ”Sinä olet tuleva jatkaja isäsi saappaissa. Muista opiskella ahkerasti.” En muista niistä hetkistä paljoa muuta kuin syvän surun. Ainoat läheiset paikalla olivat Kari sekä ystäväni Samuli ja Pihla.

Hautajaisten jälkeen jäin Karin huostaan. Vaikka isän kuolemasta kului vuosia, elämäni oli raunioina. En pystynyt unohtamaan tuota päivää tai jatkamaan eteenpäin. Yritin hukuttaa surun opiskeluun, mutta se ei auttanut. Tilannetta vaikeutti se, että ystäväni lähtivät eri suuntiin: Samuli lähti Viroon opiskelemaan ja Pihla Vaasaan. Jäin koulun jälkeen aivan yksin.

Minulla ei ollut suuntaa, ei päämäärää – ei mitään.

Vuosien kuluessa kehityin ja kasvoin, mutta sisäinen kipu ei hellittänyt. Tunsin vain syvää vihaa ja katkeruutta. Kaikki tuntui merkityksettömältä, kunnes yhtenä iltana luin lehteä. Eräs rikollinen oli murtautunut koruliikkeeseen ja ampunut kauppiasta. Hän jäi onneksi henkiin, mutta lehden kuva pysäytti minut. Mies näytti aivan samalta kuin se, joka oli tappanut isäni.

Päätin ottaa asiasta selvää. Kontaktieni avulla sain tietoja miehestä ja päätin kostaa. Suunnittelin kaiken huolellisesti: kuka hän on ja missä hän asuu. Tarvitsin aseen ja naamion, jotta minusta ei jäisi jälkiä. Hankin aseen Karilta valehtelemalla, että menisin vain kokeilemaan ammuntaa ampumaradalle. Naamioksi otin vanhan punaisen pipon ja peitin silmäni aurinkolaseilla. Kaikki oli valmista.

Lähestyin miehen asuntoa ja koputin oveen. Kun mies avasi oven, huomasin heti, ettei hän ollutkaan sama henkilö kuin isäni murhaaja. Mutta hän oli silti rikollinen, enkä voinut jättää asiaa sikseen. ”Kuka siellä on? En ota vieraita vastaan”, mies sanoi. ”Kyllä sinä otat!”, sanoin ja tempaisin oven auki. ”Mitä helvettiä? Mitä tämä on?” Osoitin häntä aseella. ”Kuuntele nyt tai ammun sinulta aivot pellolle! Tiedät varsin hyvin, miksi olen täällä. Ammuit vanhaa miestä korujen tähden. Hän olisi voinut kuolla.”

”Mä en olisi halunnut, että siinä käy niin”, mies sanoi ääni väristen. ”Aijaa? Sano yksi hyvä syy, miksen ampuisi sinua?”, sanoin. Mies jatkoi: ”Mä oon niin paska, kun teen tätä omasta nahastani... en mä olisi halunnut tälle tielle lähteä, mutta mulla ei ollut muuta vaihtoehtoa. Ei tulevaisuutta, ei mitään. Vein ne korut, koska olin velkaa eräälle jengille. En mä halunnut, että se mies joutuu sairaalaan. Hän meinasi hälyttää poliisit ja mä panikoin. Mutta mieti hetki ennen kuin ammut mut. Lupaan, että kun olen palauttanut korut, antaudun poliisille.”

Tajusin yhtäkkiä, mitä olin tekemässä. Olin tekemässä jotain harkitsematonta. Meinasin ampua miehen, joka oli tavallaan samanlainen kuin minä – täysin hukassa. Laskin aseeni. ”Hyvä on, mutta tehdään tämä oikealla tavalla.” - sanoin.

Juuri kun tilanne rauhoittui, kuulimme rappukäytävästä askeleita ja äänen: ”Aaro, on aika maksaa ne velkasi.” ”Kuka on Aaro?” kysyin kuiskaten. ”Se olen minä”, mies vastasi ja viittilöi minua parvekkeelle piiloon.

Kuuntelin heidän keskusteluaan parvekkeelta. ”Tässä on ne velat”, Aaro sanoi. ”Hyvä, oikein hyvä”, jengipomo vastasi. Hänen äänensä kuulosti pelottavan tutulta, aivan kuin olisin kuullut sen joskus aiemmin. ”Mutta tästä puuttuu jotain.”Mitä puuttuu?” ”Katso itse tähän kassiin.”

Aaro katsoi kassiin. Samalla jengipomo ampui häntä viisi kertaa vatsaan. ”Totta, tästä ei puutu mitään. Mutta hyvä se on varmistaa.”

Jengipomo poistui asunnosta. Juoksin Aaron luokse. ”Kuule, koita kestää, kyllä sä selviät!” ”Ei... tämä on ansaittua”, Aaro korisi. ”Eikä ole! Sinä teit, niin kuin he käskivät. He ovat syyllisiä, et sinä!” ”Kuuntele... minä valitsin tämän tien ja jouduin maksamaan siitä. Olin hölmö, kun luulin voivani muuttaa suuntani”, Aaro sanoi, ennen kuin hänen silmänsä sulkeutuivat lopullisesti.

Tunsin sisälläni syvää vihaa. Päätin, etten tällä kertaa anna asian olla. He saavat maksaa tästä. Menin parvekkeelle ja näin jengiläisten nousevan kahteen pakettiautoon. Päätin lähteä perään.

